b"\n_START_ARTICLE_\nTotalitarizmas\n_START_PARAGRAPH_\nTotalitarizmas (lot. totalitas\xc2\xa0'visi\xc5\xa1kas'), totalitarinis valdymas \xe2\x80\x93 politin\xc4\x97 sistema, kurioje valstyb\xc4\x97, valdoma vieno asmens, grup\xc4\x97s ar klas\xc4\x97s, nepripa\xc5\xbe\xc4\xafsta savo vald\xc5\xbeios apribojimo ir siekia visi\xc5\xa1kos vie\xc5\xa1ojo ir asmeninio gyvenimo kontrol\xc4\x97s._NEWLINE_Totalitarizmas susij\xc4\x99s su kokia nors ideologija arba pa\xc5\xbei\xc5\xabr\xc5\xb3 sistema, kaip kad fa\xc5\xa1izmas, nacizmas arba komunizmas. Pagal totalitarizmo teorij\xc4\x85 vyriausyb\xc4\x97 gali ir privalo kontroliuoti kiekvieno individo ir grup\xc4\x97s kiekvien\xc4\x85 veiksm\xc4\x85 ir interes\xc4\x85. Vyriausyb\xc4\x97 turi ne tik absoliu\xc4\x8di\xc4\x85 vykdom\xc4\x85j\xc4\x85 gali\xc4\x85, bet ir neribotas galimybes j\xc4\x85 taikyti. Viskas yra jos kompetencijoje. Nors totalitarinis re\xc5\xbeimas formaliai leid\xc5\xbeia ir net reikalauja i\xc5\xa1 pilie\xc4\x8di\xc5\xb3 aktyviai dalyvauti politiniame procese, ta\xc4\x8diau i\xc5\xa1 tikr\xc5\xb3j\xc5\xb3 \xc5\xbemon\xc4\x97s nuo politikos yra visi\xc5\xa1kai atriboti, nes visur ir visada reikalaujama visi\xc5\xa1ko vienbalsi\xc5\xa1kumo ir vienminti\xc5\xa1kumo, o u\xc5\xbe kitokias nuomones baud\xc5\xbeiama ir persekiojama. \xc5\xbdmogaus pajungimui valstybei tarnauja ir sud\xc4\x97tingas prievartos aparatas, klesti teroras ir savival\xc4\x97._NEWLINE_Terminas prad\xc4\x97tas naudoti 1920 ir 1930 apra\xc5\xa1yti B. Musolinio fa\xc5\xa1istin\xc4\x99 Italij\xc4\x85 ir naci\xc5\xb3 Vokietij\xc4\x85, po vienpartini\xc5\xb3 sistem\xc5\xb3 ten suk\xc5\xabrimo iki j\xc5\xb3 pralaim\xc4\x97jimo II Pasauliniame kare. Ir itali\xc5\xa1kasis fa\xc5\xa1izmas ir voki\xc5\xa1kasis nacionalsocializmas i\xc5\xa1 esm\xc4\x97s buvo pastangos sujungti skirtingas klases ir grupes siekiant vieno tikslo\xc2\xa0\xe2\x80\x93 stiprinti imperializm\xc4\x85. Po Antrojo pasaulinio karo pabaigos 1945\xc2\xa0m. totalitarizmo s\xc4\x85voka vis labiau prad\xc4\x97ta naudoti apib\xc5\xabdinti Soviet\xc5\xb3 S\xc4\x85jungos re\xc5\xbeimui._NEWLINE_Nepaisant to, kad pati s\xc4\x85voka i\xc5\xa1 prad\xc5\xbei\xc5\xb3 taikyta Italijai, \xc5\xa1iuolaikiniu supratimu fa\xc5\xa1istinis Italijos re\xc5\xbeimas, bent jau iki 1943\xc2\xa0m. apib\xc5\xabdinamas kaip autoritarinis, o ne totalitarinis. Totalitarinis re\xc5\xbeimas egzistavo Vokietijoje Hitlerio laikais, buvusioje SSSR Stalino valdymo metais. \xc5\xa0iais laikais vienintele totalitarine valstybe pla\xc4\x8diai pripa\xc5\xbe\xc4\xafstama \xc5\xa0iaur\xc4\x97s Kor\xc4\x97ja, kit\xc5\xb3 valstybi\xc5\xb3 \xc4\xafvardinimas kaip totalitarini\xc5\xb3 yra gin\xc4\x8dytinas._NEWLINE_Politin\xc4\x97je filosofijoje totalitarizmo \xc5\xa1aknis kai kurie tyrin\xc4\x97tojai \xc4\xaf\xc5\xbevelgia dar Platono pie\xc5\xa1toje idealioje valstyb\xc4\x97je._NEWLINE_Pagrindiniai autoriai prisid\xc4\x97j\xc4\x99 prie totalitarizmo s\xc4\x85vokos suformavimo buvo Raymond Aron, Hannah Arendt, Z.B\xc5\xbeezinskis. H.Arendt totalitarizm\xc4\x85 apib\xc5\xabdino kaip totalinio ir permanentinio individo pajungimo sistem\xc4\x85, b\xc5\xabding\xc4\x85 tiek Hitlerio, tiek Stalino valdymui."